khistorydata/jeongjo-sjw-relations huggingface dataset:
정조 8년
刑曹啓目粘。放未放回啓云云。不限年罪人成孫及等。竝宜置之於未放秩。而初不載錄。當該道臣。推考警責。何如。判付啓。黃州姜仲伊。谷山田景夏。依道啓放送。長淵尹元猉。在科場用奸有異。亦爲放送事。分付爲良如敎。
정조 8년
刑曹啓目粘。放未放回啓云云。或到配屬耳。或未及還。竝姑置之之意。分付道臣。何如。判付啓。鎭岑姜莫山。依道啓放送。泰安申致三。不過無妄之罪。黃澗奴良弼。與金憲鎭金達中有異兺除良。憲鎭發配之後。良弼當以隨從之隨從論。泰安崔挺祥。德山金兌光。俱是微眚。竝放送爲良如敎。
정조 8년
司諫洪文泳。持平洪樂恒李尙度。副修撰曺允大。副校理趙弘鎭。正言申禹相尹行履啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。司諫洪文泳。持平洪樂恒李尙度。正言申禹相尹行履啓曰。請彦衡養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億。島配之命。仍令王府。加刑得情。快施王章。請亟令王府。夏賊之親屬奴傔。嚴加鞫問。請亟寢夏賊子女待年用法及斗爲奴之命。仍令王府。劃卽正法。少洩一國臣民之憤。答兩司曰。不允。持平洪樂恒李尙度啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春。島配之命。設鞫嚴問。期於得情。請尹得孚。嚴鞫得情。請新除授掌令安鼎大。時在京畿楊州地。掌令宋益中。時在全羅道光州地。竝斯速乘馹上來事下諭。答府曰。不允。下諭事。依啓。司諫洪文泳。正言申禹相尹行履啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春絶島定配之命。仍令王府。設鞫嚴問。期於得情。請尹得孚。亟令王府。嚴鞫得情。答院曰。不允。
정조 8년
甲辰十二月十五日辰時。上御春塘臺。日次儒生殿講入侍時。行都承旨金尙集。行左承旨朴祐源。右承旨趙鼎鎭。左副承旨徐有成。右副承旨金履正。同副承旨李兢淵。記事官朴能源。假注書李敬五。事變假注書朴蓍壽。記注官金健修。記事官金鳳顯。以次進伏訖。上曰。命官判府事李福源有頉。代金華鎭爲之事。分付。賤臣承命出傳。上曰。侍衛軍兵毛具。出榻敎上曰。洪仁浩洪義浩入侍。賤臣承命出。與洪仁浩洪義浩偕入進伏。上曰。儒生食堂來待事催促。諸試官入就位事。分付。引儀唱臚。試官行副司直金華鎭徐有隣。吏曹參判李敬養。行副司直李時秀李集斗。吏曹正郞曺允大。文學成種仁。率應講儒生。入就拜位。行四拜禮訖。以次進伏。上曰。抄啓文臣頒賞。先爲擧行事。分付。抄啓文臣李崑秀等。宣傳官等。入就位。行四拜禮訖。兵房承旨。跪告宣賞。上曰。武弁頒賞。使武兼爲之。以次頒賞訖。抄啓文臣進箋。讀箋官徐瀅修成種仁趙濟魯等進前。讀箋文訖。引儀唱臚。進箋官李崑秀金啓洛申馥等。行四拜禮訖。以次進伏。上曰。食堂待令承史侍衛試官抄啓文臣。皆令入參事。分付。諸生等。以次成班于臺上。上親臨食堂如儀訖。下敎曰。諸生中製述人。使之應製。可也。仍命書表賦題頒題訖。應講儒生。呼名進講。大司成閔鍾顯進前曰。本館物力。近甚凋弊。今年則連値慶科。京外儒生之赴擧者。倍於前日。故費入浩繁。用度大縮。來頭凡百。無以支繼。故頃自本館。引謁聖及增廣時請得物力之前例。報于備局。而姑未見回題矣。本館事勢旣如此。而謁聖增廣時。請得物力。亦多已例之可據。臣旣登筵席。故敢此。仰達。上曰。出擧條。令廟堂稟處。可也。出擧條上曰。諸承旨持褒貶啓本進前。分房開拆。可也。尙集等進前。讀啓本訖。履正曰。卽伏見南兵使李明運。今秋冬等褒貶啓本。則審藥崔昌愼。只書題目。不書上字。殊無嚴明殿最之意。推考警責。何如。上曰。依爲之。出擧條上曰。玉堂前望單子入之。待下批。先參班後謝恩。出榻敎上曰。兵判進前。兵曹判書李在簡。承命進前。上曰。今番都政見窠幾何。在簡曰。邊將窠。僅爲十餘窠矣。上曰。宣傳官有闕代口傳差出。出榻敎在簡曰。今番宣薦。不善擧行云矣。上曰。武將之意。何如。禁衛大將徐有大曰。宣薦中。海西之入參者爲三人。而至如宣傳官。李漢奎之兄見漏云。其餘應參者。亦多見漏云矣。在簡曰。前水使金獜瑞之子。兄弟登科。今已屢年。尙不越薦。彦城君金重萬。功存社稷。父子俱經閫任。而重萬戊申前已爲副薦。則地處之不至卑微可知矣。朝家之優待功臣。與他自別。今其後孫。不得爲宣薦。此雖由於年少武弁。不識事理之致。而旣不許宣薦。又不願副薦。歸屬無處。豈非可矜之甚乎。心常慨然。適因言端。敢此仰達矣。上曰。頃因訓將言。已有飭敎。而卿言又如此。正合予意。爲忠臣之子若孫者。何官不做。何薦不爲。金獜瑞之兵通。尙云晩矣。況其子之宣薦乎。以此意更爲申飭宣傳官廳。可也。出擧條在簡曰。南行宣薦事。日前有所仰達。而追聞物議。則出身宣薦。亦多淆雜。恐不可仍置。諸武將今方入侍。下詢處之。何如。上曰。漏圈人之追入。固好矣。濫圈人之査拔甚可矜。改薦一款。置之。可也。出擧條上入小次。少頃出御座。命書傳敎曰。殿座入小次之後。承旨無一人待令。竝與試所承旨及執冊承旨。皆不知去處。此前所未有之事。紀綱所在。萬萬駭然。當該承旨。一竝罷職。前望單子入之。待下批牌招察任。上曰。承旨前望。以李時秀李集斗洪仁浩黃昇源頒布。又命書榻敎曰。新除授承旨。先入侍後謝恩。應講儒生比較訖。上曰。科次以便殿爲之。試所承旨李時秀李集斗。留待收券來待。可也。仍還內。諸臣以次退出。
정조 8년
甲辰十二月十五日申時。上御重熙堂。左承旨入侍時。行左承旨朴祐源。檢校直提學徐有防。假注書李敬五。記注官金健修。記事官尹行任。以次進伏訖。上曰。進御人蔘養胃湯。自今日停止。出榻敎上曰。雖至限後。盡爲收券。左承旨爲試所承旨。李時秀退去事。分付試所。賤臣承命出傳。上曰。先捧試券次次入之。賤臣承命持入。祐源等。考試拆榜訖。上命書傳敎曰。日次儒生殿講製述時講比較。居首儒學李運恒。旣非純通。有難賜第。依續典。與製述居首進士李基慶。直赴會試。講通幼學李尙寯。製述之次柳師模。生員權捘。各給二分。講略粗及製述三中三下次上。紙筆墨分等施賞。又命書傳敎曰。今日食堂時。守僕書吏齋直等。竝考例施賞。又命書傳敎曰。抄啓文臣申馥姜世綸。依昨年例給由。使之明日歸覲。仍命退。諸臣以次退出。
정조 8년
行都承旨金尙集坐。行左承旨朴祐源坐。右承旨李時秀坐直。左副承旨未差。右副承旨徐龍輔坐直。同副承旨未差。注書朴能源仕一員未差。假注書李敬五仕直。事變假注書朴蓍壽仕。
정조 8년
徐龍輔。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
傳于徐龍輔曰。違牌承旨許遞。前望單子入之。
정조 8년
金尙集啓曰。新除授右副承旨徐龍輔。卽爲牌招察任。何如。傳曰。允。
정조 8년
以宣傳官南行薦單子。傳于徐龍輔曰。南行薦之數少。莫若近日。而當爲之人。亦甚夥然云。此薦了當於半日之內。必多遺珠之人。此單子勿施。與已薦十一人。準二十加薦以入事。分付。六月薦之單薦一人。臘月薦之單薦一人。渠輩所爲。極爲放恣。行首副行首。雖有不能檢飭之罪。而究其作俑之本。必是下位用奸不加圈之致。若有一分紀綱。焉敢乃爾。下位中作俑人。使之明朝自首。令兵曹草記。萬一推托下位。宣傳官等。當限死嚴棍。期於得情。以懲其欺罔之罪。此意卽爲分付。金麟瑞子。向因訓將所奏。已有下敎。該廳尙不擧行。今番兵判所啓。又安知不然。明日南行薦時。金麟瑞子。無論出身南行。數外越薦事。亦爲分付。
정조 8년
徐龍輔。以兵曹言啓曰。依下敎。標信宣傳官陪吹螺赤金龍福。牌頭吹螺赤禹興鑄等。各決棍十度之意。敢啓。傳曰。前後。申飭。何如。此等之事。猶不能遵守飭敎。寧有如許紀綱。執杖使令所爲。萬萬痛駭。令兵判待明朝嚴棍二十度。遠地充軍。昨因放未放狀本。以微罪之故。向以歇杖事。充軍曹隷。使之放送矣。今觀所爲。可謂不悛舊習仍配事。令該曹卽爲行會。可也。
정조 8년
徐龍輔。以刑曹言啓曰。編配夥然可悶。其中最無形一二人。更定配所草記。餘則自本曹。參酌治罪放送。可也事。命下矣。以冒濫鳴金之罪。論勘蒙允者。凡爲七人。而其中李仁輔。以馬梁鎭校。果有所推之物於遞來鎭將。則卽呈法曹。容或無怪。今於舊鎭將申碩徵。身故之後。始有此呼籲之擧。雖欲覈査。旣無兩造之階梯。又沒與受之文跡。其計乃以然疑之事。欲徵於申碩徵之孤兒者。明若觀火。論其情狀。則冒濫之外。實涉狡惡。李命梓其父海寅。濫殺人命。方在推覈。而本道査案。臣曹覆啓。姑未判下。則事當縮伏鄕里。恭俟處分之不暇。而乃敢再次鳴金。至請速出獄門。雖曰爲父。究厥罪狀。冒濫之中。尤極冒濫。此兩人比之同罪諸人。最爲不輕。揆以杜後弊之道。不可不從重勘斷。李仁輔全羅道礪山府。李命梓慶尙道寧海府。竝徒三年定配。卽爲押送。其餘李德中姜啓殷黃碩龍李普顯金召史等。竝自臣曹。科治放送之意。敢啓。傳曰。知道。
정조 8년
同副承旨金履正書啓。臣敬奉聖諭。馳往傳諭于南部苧廛洞薰陶坊契領議政徐命善所住處。則以爲。臣情苦病深。無望供職。猥徹長告。顒竢鞶褫之音。不意近密之臣。臨宣聖諭。十行恩綸。字字隆摯。至於封下辭單。尤係不常有之殊渥。臣是何人。乃敢當此。驚惶罔措。不知所以爲計。噫。臣雖無狀。粗識義分。當此朝象泮渙。國事波蕩之日。身在重任。恩受委毗。顧何敢爲逡巡前却。自占便宜之圖乎。蓋其耐彈冒沒。拚死奔走。只緣客使在館。言私非時。而及夫事過之後。便是瓜熟之期。又若一味淟涊。不思自處之道。則四方之嗤點。猶屬一身。淸朝之貽羞。亦豈細故。又況阿睹之疾。近益添劇於觸冒風寒之餘。漆室封戶。不分晝宵。雜試鍼藥。有加無減。此實日前太醫之所目覩。臣非敢誣也。方雖欲不計廉隅。祗承明命。奈此奇疾。末由自力。撫躬悲悼。只有涕淚之被面而已。深夜寸紙。衷情莫暴。謹當收拾病思。更入文字。以冀天地父母之曲垂矜諒云矣。敢啓。傳曰。知道。
정조 8년
禁府啓目。宣傳官許𡨶李匡運等。原情云云。傳旨內辭緣。泛稱遲晩。所當請刑是白乎矣。時任宣傳官。曾經宣傳官。勿爲請刑。旣有先朝受敎。竝只議處。何如。判付啓。依允。
정조 8년
持平洪樂恒。副校理曺允大。正言尹行履申禹相。副修撰趙弘鎭啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。惟戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓又閱幾年。而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意向者。遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而有此內地之移置也。當初殿下之不忍置法。姑從此律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔置辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽亂之窩窟。而近畿尙置。思之及此。不覺懍然。其不可一刻容貸也決矣。請黜置罪人鄭致達妻。亟令王府。快正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。惟大計之沮遏也。與國榮所謀議者。惟國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶憯。筵席不道之奏辭。草本罔測之疏語。實爲澤白泓諸賊之根柢。而末乃與仁京輩。一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天祐宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。拿囚閱月。一未訊問曾不得加一杖損一毛。使之徑斃於獄中。古今天下。寧有是哉。推律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之萬萬叵測者。又不可以一二數乎。禍萌潛滋。而龜賊爲其胚胎。亂逆層生。而龜賊爲其根柢。一日不誅。遺一日之患。二日不誅。有二日之憂。此實國人之所共憤。王章之所必加。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難洗之極惡。漸就惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 8년
持平洪樂恒。正言尹行履申禹相啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。又況會遂之罪惡。與澤遂一而二二而一也。而忍杖不服。遽有酌處之命。有乖獄體。請彦衡養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。陰樹逆種。密倡凶論。慫慂恒簡。爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可處然承服。又以爲如欲殺之。則速出斬之等說。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。渠敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不加不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。快施王章。噫嘻。痛矣。從古亂逆何限。而豈有如今番夏賊之窮凶極惡者哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。請亟令王府。夏賊之親屬奴傔嚴加鞫問。噫嘻。痛矣。亂臣賊子。從古何限。而豈有如夏賊之窮天地亘萬古所未有所未聞之劇逆大變哉。思之膽悼。言之髮豎。環東土含生之倫。莫不沬血飮泣。有食肉寢皮之願。凡爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之例。尙且得請於半年之後者。其於復詧討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女囚禁待年。斗恒爲奴之命。臣等驚惶抑鬱。寧欲溘然。夫緣坐之出系減等。逆種之待年殄滅。乃指尋常治逆之律文也。今此夏賊。卽是開闢以來所無之逆。其於适璉獜亮之稱兵。鏡虎雲海之凶言。不啻百倍。則古今天下。安有以此賊子女。而有待年與否之可論哉。且斗恒之律。當爲處絞。而止於爲奴。將使此賊之子若侄。偃息地上。忍使臣等共戴一天。不但臣等之痛惋憤鬱。求死不得。應行之典。一日二日。漸至稽緩。揆以王章天討。亦豈不萬萬太寬哉。請亟寢夏賊子女待年用法及斗恒爲奴之命。仍令王府。劃卽正法。少洩一國臣民之憤。答兩司曰。不允。
정조 8년
持平洪樂恒啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚毗怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲獻長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能滑爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。噫。國榮之罪。可勝誅哉。聖上之倚毗。何如。恩造。何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賂。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事。不可再擧之說。咆喝於空坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牗下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。煥九卽一戴頭之逆孼。以德相爲叔。煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而惟我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。夬正典刑。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當凜然驚心。深惡痛絶之不暇。而噫彼魯春。抑何心腸。投疏附麗。極意營護之不足。至於奬詡。又從而掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之迹。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然。此豈一魯春所自辦哉。實由於近日以來。隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂萌之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大可懼哉。金吾執法之請。實出公共之論。而未蒙允從。群情愈菀。請亟寢李魯春島配之命。設鞫嚴問。期於得情。尹得孚之右袒凶逆。背馳國是。其所負犯。本自難貰。夏賊居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊之爲萬古所無之劇逆。則黨與之誅。宜先得孚。而天網太恢。王章久屈。輿情愈激。以至魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳踉無忌。胡至於此。此而置之。義理晦塞。禍源未杜。難言之慮。將不知至於何境。請尹得孚嚴鞫得情。答府曰。不允。
정조 8년
正言尹行履啓曰。大靜縣爲奴罪人金壽賢。以幺麽宦寺。交結士夫。終爲凶逆之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府設鞫得情。夬正王法。噫嘻。痛矣。聖中之罪。可勝誅哉。倡邪說而作爲窩主。結凶徒而交相吹噓。暗地綢繆。設計妖凶。至於先大王朝十三年不着帽。而始仕於殿下。欲展蘊抱之說。尤極萬萬凶慘。究厥心腸。實與德師載翰輩一串貫來者也。情迹旣露。負犯至重。決不可一刻容貸。而況渠居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而久逭王章。輿情益激。請大靜縣定配罪人聖中。亟令王府。設鞫嚴問。期於得情。夬正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止。請荐棘罪人瑩中。亟令王府。設鞫嚴問。夬施當律。噫嘻。痛矣。朴宗集之罪。可勝誅哉。渠以乙未冬罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。逆賊尙魯。旣是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。几係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬一有日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。極施孥戮之典。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤菀深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車畓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剔。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂逆何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耇輝何以有追施之律。尙能何以有追施之請乎。如此亘古亘今。極凶極惡之逆。決不可以常例論。請物故罪人國榮。亟施孥籍之典。夢獜。卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其凶祕。及夫就鞫之時。最中叔姪與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休卽有喆之妻娚也。以切姻之故。與有白親密。採取。僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。樂彬本以妖慝之物。加以凶悖之行。目不識丁。而濫竊科第。欲甚充壑。而猥叨藩寄。以賊榮爲侄。而藉具餘焰。以凶純爲兄。而濟以同惡。其貪饕不法。兜攬夙權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆。情節盡露之後。拔根治本之道。尤不容少緩。請甲山府竄配罪人樂彬。亟令王府。設鞫嚴問。施以當律。噫嘻。痛矣。煥程煥周煥九。卽劇逆德相之子若侄也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府。竝囚煥程煥九。嚴訊取服。各施當律。噫嘻。痛矣。世敎隳壞。人心波蕩。義理湮晦。隄防凌夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番李魯春之疏出而極矣。旨意陰祕。筆勢閃弄。假托自引之章。暗售輩馳之計。千億化身。爲鬼如蜮。尹得孚之營護劇逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊之徒黨。甘爲夏賊之後殿而乃敢恣意伸救。至以擬律之過當。謂非本心。末又綴拾夏賊之口氣。滿紙劻勷。網打朝紳。究厥心腸。將欲何爲。惟當嚴鞫窮詰。其所慫慂指使之人。一竝鋤治。禍本永祛。國是底定。而日昨島配之命。雖出於我聖上鎭安之盛德。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝象之寧靖無期。凶徒之滋蔓必至。請特寢李魯春絶島定配之命。仍令王府。設鞫嚴問。期於得情。噫嘻。尹得孚自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣之流通。言議之沕合。昭不可掩。而今夏一疏。蹈襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨與之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬翊。甘爲後殿。義理轉益斁晦。凶論無以止熄。請尹得孚。亟令王府。嚴鞫得情。答院曰。不允。
정조 8년
甲辰十二月十六日巳時。上御重熙堂。左承旨入侍時。行左承旨朴祐源。檢校直提學徐有防。假注書李敬五。記事官李崑秀尹行任。以次進伏訖。上命書傳敎曰。承牌詣臺之李尙度。以牌不進書入。至於踏下。尹在醇則違牌傳旨。或以執義書之。或以司諫書之。亦皆踏下。洪文泳則昨夜傳啓云。而官則罷而名則存。致使三臺官。無端在當遞之科。此前所未有之擧。擧行之無形。愈往愈甚。豈可諉之院吏之罪。該房承旨及坐直承旨。一竝罷職。原傳旨竝勿施。又命書榻敎曰。執義尹在醇。司諫洪文泳。持平李尙度。竝牌招。仍命退。承史以次退出。
정조 8년
甲辰十二月十六日申時。上御重熙堂。坐直承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上曰。檢校直閣入侍。賤臣承命出。與檢校直閣鄭東浚偕入進伏。上曰。吏曹實郞廳。自今日追省記。限都政日入直事。分付。仍命退。諸臣以次退出。
정조 8년
行都承旨金尙集病。行左承旨朴祐源坐。右承旨李時秀坐直。左副承旨趙興鎭未肅拜。右副承旨徐龍輔坐直。同副承旨成德朝未肅拜。注書朴能源仕一員未差。假注書李敬五仕直。事變假注書朴蓍壽仕。
정조 8년
成德朝啓曰。今十二月十九日。祿都目政事爲之之意。敢啓。傳曰。知道。
정조 8년
傳于徐龍輔曰。右承旨入侍。
정조 8년
徐龍輔啓曰。藥房提調持茶飮來待矣。傳曰。入侍。
정조 8년
徐龍輔啓曰。以全羅監司漂人問情事狀啓。傳曰。一漂人問情。固非難事。該牧使之逗留洋中。不卽還官。且其漂人押來之際。旣無朝令。而迂過他島。使之憑視其他島漂來船隻。船自船人自人。事件各異。則尤安敢爲此無前例之擧乎。以此以彼。所爲節節該妄。不可以貶目點下。仍以置之。該牧使先罷後拿。以管下邊將。不能檢飭事。纔已問備。而幺麽漂船摘奸。尙不能着意爲之。雖以狀辭觀之。全昧格例。安用此等閫帥爲哉。該水使亦爲罷黜。道伯之初無一言論罪。只請虞候決棍。疲軟甚矣。當該道臣。越俸三等。
정조 8년
金尙集啓曰。事變假注書朴蓍壽。身病猝重。勢難察任。今姑改差。何如。傳曰。允。
정조 8년
朴蓍壽改差。代以尹之鉉爲事變假注書。
정조 8년
承旨前望單子入之。趙興鎭成德朝落點。
정조 8년
備忘記。以日記之無得愆限修納。前後飭敎。何如。向來至令承宣。別加拘檢。而今因筵說事。取見日記目錄冊子。今年八月以後日記。修納者絶少。寧有如許紀綱。其中仕進日子頗久者。尙可說也。況新進注書之尙不修納。尤極駭然。朴能源沈晉賢李敬五金孝健洪義浩。皆令自明日闕外朝房。畢修納。過十日。直捧禁推傳旨。朴宗默承膺祚李聖輪尹光普尹羽烈韓興裕李亨達朴蓍壽。亦令朝房修納。過三日。直捧禁惟傳旨。如是下敎。而此後又復任拖。致煩辭敎。焉用此等承宣爲哉。當該承旨。難免重勘。惕念擧行。
정조 8년
李時秀。以承文院提調意啓曰。義州漂民出送事。盛京咨文出來矣。以前頭使行。別伸謝悃之意。撰出回咨。正書安寶後。定禁軍騎撥。下送于灣府。使之傳給鳳城將處。以爲轉致盛京之地。何如。傳曰。允。
정조 8년
李時秀。以兵曹言啓曰。曹司五衛將李謙彬。素患痰癖之症。挾感添劇。時月之內。萬無起動供職之望。呈狀乞遞。宿衛輪番之任。不可久曠。今姑改差。何如。傳曰。允。
정조 8년
李時秀。以兵曹言啓曰。內禁衛將李文爀。時帶宣傳官兩處供職。實難兼行。呈狀乞遞。李文爀內禁將之任。今姑改差。何如。傳曰。允。
정조 8년
李時秀。以兵曹言啓曰。傳曰南行薦之數少。莫若近日。而當爲之人。亦甚夥然云。此薦了當於半日之內。必多遺珠之人。此單子勿施。與已薦十一人。準二十加薦以入事。分付。六月薦之單薦一人。臘月薦之單薦一人。渠輩所爲。極爲放恣。行首副行首。雖有不能檢飭之罪。而究其作俑之本。必是下位用奸不加圈之致。若有一分紀綱。焉敢乃爾。下位中作俑人。使之明朝自首。令兵曹草記。萬一推托下位。宣傳官等。當限死嚴棍。期於得情。以懲其欺罔之罪。此意卽爲分付事。命下矣。謹以傳敎內辭意。捧甘該廳。使之自首。則掌務官田義顯來告內。今此自首。當以圈點時。始初不加圈者爲首。而朴宗和則第四入圈之人。而其時圈記。俱已三點。尹頤東其次入圈。而其時亦有三點之人。當初不加圈之人。明是朴宗和。而宗和亦以不加圈自首云矣。敢啓。傳曰。朴宗和旣已自首。特從輕典。爲先汰去。尹頤東則嚴敎之下。終不自首。究厥所爲。萬萬駭痛。來頭試射殿座時。當嚴棍取服後。各別重繩。以徵跳踉之習。以此分付。可也。
정조 8년
李時秀。以兵曹言啓曰。拆見京外褒貶啓本。則本曹褒貶啓本中。宣傳官李永秀李懋朴宗和李觀成任聖尹李堯憲金璨圭李秉濟李漢奎。竝宜置中考。而置諸上考。致勤點下。臣不勝惶恐。而都摠府褒貶啓本中。都摠都事曺翰振。宜置中考。而置諸上考。致勤點下。南兵使李明運啓本中。自作仇非權管沈益希。宜置下考。而不能嚴明等第。致勤點下。當該摠府堂上及該道帥臣。旣自政院察推。勿論。宣傳官李永秀李懋朴宗和李觀成任聖尹李堯憲金璨圭李秉濟李漢奎。都摠都事曺翰振。竝以中考施行。自作仇非權管沈益希。以下考施行。何如。傳曰。允。
정조 8년
李時秀。以兵曹言啓曰。長峯萬戶孫性欽。南村別將李再靖。三年內二等褒貶居中。其不職可知。依例罷黜。何如。傳曰。允。
정조 8년
李時秀。以兵曹言啓曰。本曹吹螺赤決棍草記批旨內。前後。申飭。何如。此等之事。猶不能遵守飭敎。寧有如許紀綱。使令所爲。萬萬痛駭。令兵判待明朝嚴棍二十度。遠地充軍。昨因放未放狀本。以微罪之故。向以歇杖事。充軍曹隷。使之放送矣。今觀所爲。可謂不悛舊習。仍配事。令該曹卽爲行會。可也事。命下矣。依下敎。本曹執杖使令金萬興金漢柱。各嚴棍二十度後。金萬興慶尙道晉州牧充軍。金漢柱全羅道康津縣充軍。竝定驛子。押付之意。敢啓。傳曰。知道。
정조 8년
徐龍輔。以義禁府言啓曰。臨淄僉使朴廣源。卽其問情。島勿限年定配事。傳旨。啓下矣。朴廣源全羅道羅州牧八禽島。勿限年定配。而傳旨內辭意。具罪目。依例發遣府羅將。交代後。自臨淄鎭執捉。仍令押送配所。何如。傳曰。允。
정조 8년
判府事臣金熤箚曰。伏以。臣新有至慼。情事悲苦。神精失守。疾患闖劇。竊恐嬴博之葬未過。桑楡之景先頹。方謀依近親壠。求占苟安之地。托此一抔。粗完窀穸。而若非臣躬自審覓。定其取舍。則卒襄遲速。亦將無期。然而如欲仰請恩由。則臣行去來。將貽郵傳之弊。如欲私自行止。則數宿往返。不敢任自擅便。左商右度。動嚲不得。徒遣時日。轉益悲迫。倘蒙朝家曲垂矜諒。許之以無煩請暇。從便周章。則占兆臨壙之節。庶得以隨事無憾矣。情迫事急。不得不離次齋袚。猥陳哀懇。憐察之恩。雖仰聖慈。瀆擾之罪。實合威何。臣不勝惶悚隕越之至。取進止。答曰。省箚具悉卿懇。卿其安心勿辭。依所請從便往來。仍傳曰。此批答。遣史官。傳諭于金判府事。
정조 8년
開城留守鄭昌聖疏曰。伏以。封典順成。儲闈增光。益鞏萬年之業。誕擧三呼之禮。仰惟聖心之嘉悅。倍切微忱之忭祝。仍念臣。才乏寸長。性又寡合。素來抹摋之跡。分甘齟齬於世。惟我聖上。曲垂矜憐。每加拂拭。猥叨分司之命。居然歲周有餘矣。其於私計。非不便適。只緣犬馬之誠。偏切禁闥之戀。自顧蒲柳之質。漸迫遲暮之景。如干簿書之酬應。已覺神精之消耗。徒飽廩祿。難免尸曠。尋常愧懼。若隕淵谷。重以今夏以來。暑濕所祟。暈眩間作。肢體麻痺。雖無委席之苦。多有閉衙之時。以情以病。獲蒙一遞。得逭素餐之罪。則在臣幸矣。伏願聖明。俯賜諒察。特許鐫改焉。臣方丐解。奚念他事。而旣居一日之官。當盡一日之責。苟有所見。不思所以涓埃之報乎。本府雖曰閑局。其所設施。不輕而重。據西門咽喉之要。隔沁都衣帶之水。不但險阻之可恃。亦爲保障之巨鎭。初設體府之議。移屬管理之擧。有足以仰認我聖祖措置周密之遠圖。奈之何昇平旣久。人心狃嬉。廟堂之視此府。殆同贅疣。朝紳之任此職。多歸老病。抛棄百凡。積弊轉痼。以言乎財用。則昔之三十萬錢貨。今爲十七萬。而又除吏逋民負。則都不滿於十萬之數。以言乎民産。則昔之比屋素封。今爲蓽戶蓬累。尺布盎粟。艱於資身。稍歉之歲。流徙相繼。至於關阨之疎虞。戎政之紊亂。瘡孔千百。莫可收拾。如欲細陳。指不勝摟。姑就緊且急者言之。則軍丁是已。赴操之兵。收布之軍。自本營簽額者。都合爲一萬八百二十四名。部面入籍之戶。不過一萬二千餘數。而曾經將校之子支。係名靑衿之儒生。應免軍伍者。又居其半。一額有闕。百村騷擾。故本府流來之規。設爲老除自代之法。逃亡十年之限。以防推捉之煩。欺匿之奸。而虛名白徵。疊錄重斂之怨。由此滋甚。臣於莅任之初。首欲厘正。別置監色逐戶爬櫛。沙汰冒入。僅補三分之一。更無半丁之閑。苟非刻木。實難盡充。無麵不托。乾木索水。勢無奈何。旣始中輟。隣族之侵。黃白之冤。依舊呼訴。蠲除沒策。若欲減削原額。則軍門名色。皆有定役。校卒廩料。亦須代給。若欲狀請移送。則畿甸海西。寧有遊手閑身。足當其數乎。百思千量。無計可施。或以爲本府地狹人多。生活之道。專藉商販。而近來商利甚尠。無足以仰事俯育。故擧有棄末務本之願。而府內土地。沙石确犖。無可耒耟之處。其外可耕之地。各有其主。市廛之蕭條。閭閻之冷落。竊盜之肆行。莫非衣食無所之致。今若劃得金川之大小南面白峙一鎭。稍拓境界。則逐末失利之徒。庶可以移業於耕鑿。募入流丐之類。足可以漸充於闕軍。不獨爲壯關防固垣籬之道也。其言雖有意見。然前留守兪彦鎬徐有防之相繼狀請。旣蒙稟處之命。旋致沮格之歎。今雖更請。難保其必行。無已則有一焉。蓋長湍之松西松南。係是松都之舊地。最初割付於長湍。年久未詳。而槪聞開創之初。爲其商頑之習。全昧宗周之義。思所以懲礪之。特削兩面。畀之隣邑。如太祖皇帝。重稅蘇抗之遺意。雖無文跡之明證。據其兩松之里名。流傳之說。亦似不爽。況且松西一隅。距營門百許步之內。鷄犬相聞。煙火直接。又介於山城本營之間。如蛇逶迤。插入於松岳之左頂。松岳卽故都之主山。豈有割其半腰。付屬他境之理也。長湍卽一府治而方三百里。不其汰乎。本府名曰營門。而單八十理。不太儉乎。湍府之損一面。無甚關係。本營之增一面。大有利益。裒多益寡。自是當然之理也。臣嘗擬一番陳稟。而事係變通。未敢率爾發口矣。近因勅行事。偶改府在謄錄。則此事之已經兩朝定奪。不翅昭然。粵在肅廟辛卯年間。故留守金萬。枚擧事狀。陳達榻前。上敎若曰。松都土地甚狹。一面全屬可矣。伊時大臣徐宗泰金昌集。合辭贊揚。自板門橋近處。限分地川以上。還屬於松都。一以爲開墾之地。一以爲習操之場。措辭行關。而道臣以松南半面。混入其中爭之。更以稍減界限事。命議廟堂。而遷就未決。其後丁酉年。守臣宋正明。又爲狀請。至己亥年。備局始爲覈奏判下。俾與道臣眼同定界。復以口井峴圖形上達。覆啓定奪矣。旋因臺臣之誤信人言。請寢成命。至有更稟之議。辛丑年守臣金雲澤。陳疏更請。廟堂以道臣巡審時。裁其闊狹。參酌決給事草記。而其後守臣數遞。朝廷多事。未克擧行。先朝庚申幸行時。本府士庶。齊聲仰籲。上特命守臣。論理狀聞。而時則長湍。方設防營。故時議以此持難。因循不決。大抵土地分割。雖涉重難。生民利害。所關亦大。長湍則幅員廣闊。民戶鮮少。松西沙土之壤。不甚宜於耕種。故民視等棄。田多陳廢。若使本營。得彼閑曠之野。移此願農之民。彼此之緊歇。朝家之得失。萬萬相懸。三尺童之所可知也。不可不還屬者一也。管理之重鎭。而才出營門。便屬他境。每當操鍊之際。輒借屬邑之隙地。揆以事體。寧不苟艱。不可不還屬者二也。大興山城。卽松都之中營。而朝夕號令者也。宜在本境之內。而反置於長湍所管之境。往來軍兵。犯越他境。脫値緩急。擾攘之際。安知無阻絶命令之憂乎。不可不還屬者三也。文康公徐敬德之爲松都人。墳山與書院。在於松都。世所共知。院居儒生。率是本府之人。春秋享祀。亦自本府過行。而惟其片土尺地。無非長湍。則是先賢之院宇。借建於他境。先賢之俎豆。責辦於越境也。事面之苟艱。士林之嘅恨。厥惟久矣。不可不還屬者四也。或曰。是誠然矣。已過百年之定界。豈可一朝而分割。此則有不然者。花開是晉州之地。而移屬河東。豐角是密陽之地。而移屬大丘。金川古郡之址。卽本府之地。而亦爲割給。此等沿革之制。已例不一。惟視其便否之如何。損益之合宜。而通變之而已。安有一定不易之道也。長湍之天壽院吹笛峯蛇峴龍池等處。考之輿圖。皆是本府名區而割給者也。昔或移之。今或還之。不害爲時措之宜。今此所請。就全府數十面之內。除邊幅一尺寸之區。使我無依之民。家於斯。耕於斯。丐彼不闢之土。漑其根食其實。則夫率土率民。無非王土王臣。苟其利於公而便於民。又何拘於此疆爾界也哉。此非今日創爲之說。旣是先朝已定之論。惟當擧而措之。臣敢取己亥分界舊圖之留傳者。竝爲投進。以備乙覽。仍乞下臣此章。亟令稟處焉。書不盡言。臣於數日之間。趨詣禁扃。謹當面聖口奏。而先入文字。冒瀆宸嚴。尤不勝隕越悸恐之至。謹昧死以聞。答曰。省疏具悉疏辭。下廟堂稟處。卿其勿辭察任。
정조 8년
持平洪樂恒。副校理曺允大。正言申禹相尹行履。副修撰趙弘鎭啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 8년
持平洪樂恒。正言申禹相尹行履啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府。夏賊之親屬奴傔。嚴加鞫問。請亟寢夏賊子女。待年用法及斗恒爲奴之命。仍令王府。劃卽正法。少洩一國臣民之憤。答兩司曰。不允。
정조 8년
持平洪樂恒啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。設鞫嚴問。期於得情。請尹得孚。嚴鞫得情。答府曰。不允。
정조 8년
正言申禹相啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春絶島定配之命。仍令王府。設鞫嚴問。期於得情。請尹得孚。亟令王府。嚴鞫得情。答院曰。不允。
정조 8년
甲辰十二月十七日辰時。上御重熙堂。左承旨入侍時。行左承旨朴祐源。檢校直提學徐有防。記事官朴能源李崑秀尹行任。以次進伏訖。上命書傳敎曰。漂船問情。事係邊政。而地方官務安倅。亦出自從班。而猶能駕海入去。則渠以幺麽邊將。乃敢托病不赴。至以兵校替行之意報營。此大係紀綱。所當決棍定配。而渠旣出入經幄。不可無一分參量。臨淄僉使朴廣源。卽其問情島。勿限年定配。帥臣之泛然登啓。初不論罪。已極駭然。道啓亦然。當該監司水使。從重推考。上曰。事變注書入侍。賤臣承命出。與朴蓍壽偕入進伏。上曰。宣傳官廳坐時。使之自首矣。何至今無消息乎。兵曹草記與否。注書出去知入。可也。賤臣出問回奏曰。宣傳官今已自首。故兵曹方爲草記云矣。上命退。諸臣以次退出。
정조 8년
甲辰十二月十七日午時。上御重熙堂。右副承旨入侍時。右副承旨徐龍輔。檢校直提學徐有防。假注書李敬五。記事官李崑秀尹行任。以次進伏訖。上曰。藥房提調。持湯劑入侍。左承旨入侍。賤臣承命出傳。行左承旨朴祐源。藥房提調徐有隣。醫官康命吉。奉湯劑承命進前。上曰。橘薑茶一貼煎入。出榻敎上進御湯劑。仍命退。諸臣以次退出。
정조 8년
甲辰十二月十七日初更。上御重熙堂。坐直承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上命書判府事金熤箚批。又命讀公事。龍輔讀奏訖。仍命退。承史以次退出。
정조 8년
行都承旨金尙集病。行左承旨朴祐源坐。右承旨李時秀坐。左副承旨趙興鎭坐直。右副承旨徐龍輔坐。同副承旨成德朝坐直。注書朴能源仕一員未差。假注書李敬五仕直。事變假注書尹之鉉仕。
정조 8년
李時秀啓曰。卽者弘文館副修撰趙弘鎭。以其親病。陳疏徑出。原疏今方捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
趙興鎭。以禁衛營言啓曰。今日本營軍兵。日次私習云矣。敢啓。傳曰。明日爲之。
정조 8년
趙興鎭。以御營廳言啓曰。今日本廳軍兵。日次私習云矣。敢啓。傳曰。明日爲之。
정조 8년
傳于成德朝曰。不過申飭。旣施卄度之棍。曹隷充軍分揀事。分付兵曹。
정조 8년
傳于成德朝曰。祿都目在明。吏曹參議前望單子入之。待明朝牌招察任。
정조 8년
傳于成德朝曰。新除授吏曹參議。方在罷散中。敍用。
정조 8년
傳于成德朝曰。不過一時申飭。亦不可罪同罰異。承旨罷職人。敍用。
정조 8년
成德朝。以弘文館言啓曰。本館下番闕直。事甚未安。校理林道浩。修撰申耆。疏批已下。竝卽牌招。以爲推移入直之地。何如。傳曰。允。
정조 8년
徐龍輔。以備邊司言啓曰。卽見全羅監司趙時偉狀啓。則以爲。羅州八禽島漂到空船。姑爲堅守。以待朝家處分擧行云矣。制樣明是異國汲水船。而苔士島漂人。旣以非其船隻爲言。則其漂流外洋。轉到我境。丁寧無疑。在前無主空船之漂到者。卽其地燒火。多有已例。今亦使之依例燒火。都草島漂到破船材。一體燒火之意。分付。何如。傳曰。允。
정조 8년
徐龍輔。以兵曹言啓曰。依下敎。安州陪持池鼎獜拿入。嚴問其狀啓遲滯委折。則所供內。狀啓封發。果在於十五日四更頭。而各站撥馬。竝皆瘦憊。不得馳驟。至於坡州高陽站。則禁軍一竝仍把撥馬而去。所餘一匹。疲困顚仆。六十里徒步上來。故以致多日遲滯云矣。敢啓。傳曰。伴送使狀啓。在安州以十五日申時封發書之。而過四日後。十八日開門時入啓。寧有如許紀綱。使之査問者。欲知中間遲滯委折矣。觀此供招。伴送使封發。旣在十五日四更頭云爾。則以申時塡之。果何故也。卽令廟堂行査。誠如陪持所供。伴送使自本司草記論罪。坡高境內撥站無馬。陪持徒步上來云。畿邑撥路。雖曰凋殘。勅行在我境。傳撥陸續之時。巡營何不各別察飭。雖至加立馬匹。亦無不可。而致有此無馬遲滯之擧。事之駭然。莫甚於此。京畿監司金思穆。從重推考。其委折。亦令廟堂。嚴査草記。陪持姑爲放送。可也。
정조 8년
徐龍輔。以司僕寺一二提調言啓曰。本寺分養馬。如有故失瘦瘠病傷不馴。則每於畢上納後。抄出分授營邑。依法典施罰。而有赦令。則例皆蕩滌矣。今年所納分養馬。有頉各營邑。現告成冊。今始齊到。而係是宥旨前事。何以爲之。敢稟。傳曰。蕩滌。
정조 8년
成德朝。以義禁府言啓曰。羅州前牧使李廷恢。先罷後拿事。傳旨。啓下矣。李廷恢時在任所云。依例發遣府羅將。拿來何如。傳曰。允。
정조 8년
副修撰趙弘鎭疏曰。伏以。臣於直中。卽接家信。臣之老母。猝患毒感。貞疾復發。症形危重。促臣歸護。臣纔聞此報。方寸煎灼。按住不得。玆敢忙陳短章。徑出禁扃。伏乞聖慈。察臣懇迫之情。亟賜鐫免。以便救護。仍治臣擅離之罪。以肅朝綱。千萬幸甚。答曰。省疏具悉。爾其勿辭。救護母病。
정조 8년
校理林道浩疏曰。伏以。封典遄完。賀儀載擧。臣民慶忭。大小惟均。竊伏念義理明而後倫彝不斁。懲討嚴而後亂賊可熄。懲討之嚴。只在於王章得其當。鋤治得其法而已。嗚呼。今日懲討。亦可謂嚴乎。逆如龜柱。妖如鄭妻。覆載之所難容。神人之所共憤。而幾年貸頭。偃息海島。三司傳啓。古紙生毛。則爲今日臣子者。不覺心寒膽掉。而乃於一經火霈之後。遽下出陸之命。屈法容貸。付之生道。已是失刑之大者。而國榮之奸凶。德相之陰慘。終逭王章。顯戮未加。則自有天地君臣以來。寧復有是哉。是以大義由是而益晦。奸萌由是而益長。千奇百怪。日生月滋。馴致夏賊。窮天極地。亘古通今。所未有之凶。而倫彝掃地。人理都絶。則凡今在廷之臣。所宜明目張膽。沬血飮泣。窮鋤痛誅。夬伸王章。然後方可以扶一脈之倫彝。絶群凶之綢繆。而誅殛之擧。只加於其身。鉤棘之治。不聞於其後。伈伈泄泄。視若尋常。至於孥戮加律之典。亦宜卽施於正法之日。而一味因循。以至今日。亦已晩矣。乃者大臣求對。請依适璉麟夢顯雲之例。特蒙允兪。則庶幾輿憤之少洩。而惟此斗恒一事。以其出系之故。特附減等之律。出系而爲奴。聖上雖歸之加律。而适璉諸賊之姪。旣皆處斬。則斗恒之處絞。已是末減。若以爲奴。便謂加律。則烏在其援例於适璉諸賊耶。賊旣是萬古所無之凶。則法當用萬古所無之律。其妻其弟。旣準該府之請。則何獨於斗恒而靳允。以重民人之抑鬱耶。噫嘻。痛矣。夏賊之凶。纔提而骨顫。欲言而胸塞。莾卓之逆焉。而未聞詬誣之至此。懿溫之凶焉。而未聞怨毒之如彼。是豈一朝一夕之故哉。凶肚逆腸。必有所傳習。滋養於平日者。而訊鞫之擧。未究於當日。黨與之討。尙稽於王府。奸竇未破。而隄防日就蕩然。凶浪益滔。而鬼蜮隨其指使。臣於向來聯箚。已有所論列。而此臣所以腐心消骨。爲朝延痛恨者也。嗚呼。今日廷臣。旣不能碎首天陛。以效沐浴之請。則前後懲討之不嚴。卽是群下之罪也。臣亦職忝三司。隨衆緘默。迄至于今。則固自知其罪。而臣竊死罪以爲。我殿下前後處分。當斷不斷。實無以折群凶而底大道。何也。雖以近日事言之。李魯春之投疏立幟。其奊詬營護之罪。已露於轎前洞諭之時。則政宜嚴加訊鞫。痛覈根因。夬施刑章。以懲淆亂。而雷霆之怒。曾未竟日。勘酌之命。遽爾隨後。此雖由天地之德。固期以龍蛇之化。而人心狃安。益無底定。國是漫漶。將至晦塞。又不知何樣變怪。復出於何地。是所謂毫厘不伐。將尋斧柯者也。竊恐其鎭安之策。反歸於釀奸墊溺之憂。適足以增瀾。以殿下聖明。何不念及於此耶。伏願殿下。廓揮乾斷。當鞫者究竟其情。當罪者夬施典刑。盤詰之明。而鬼魅莫逃其刑。誅戮之嚴。而窩窟自至打破。豈復有枝上生枝。節上生節。潛漫於無窮之理。而義理自然大明。倫彝自然得敍。殿下何惜而不爲此也。臣愚死罪。不能無憾於天地之大也。臣於前後見職。未嘗出一言論一事。以裨我聖朝求治之至意。尋常愧恧。無地自容。卽者除旨忽下。召牌儼臨。固當竭蹶趨承。少伸微忱。而第臣自來情勢。實無冒進之路。況今賤疾。添劇於都監之役。重以落馬。脊背牽疼。坐臥俱難。以此病狀。末由轉動。屢違召命。秪俟嚴譴。聖度包容。罰止只推。天牌又至。催臣就職。臣之去就。亦云窮矣。玆不得不冒死煩籲。極知猥屑。無所逃罪。伏乞聖慈。亟施譴遞之恩。仍治臣逋慢之罪。以肅朝綱。以安私分。千萬幸甚。答曰。省疏具悉。所陳悉諭諸批。爾其勿辭察職。
정조 8년
工曹判書吳載純疏曰。伏以。臣屢犯瀆撓。控辭文衡。至于再三矣。聖度涵容。不惟不加之罪。乃反諭以勿辭。臣誠惶隕悶塞。愈久愈甚。晝而忘餐。宵而失寐。無以按抑。玆敢更干嚴威。疾聲申籲。雖出於量力度分。萬不獲已。而臣罪至此。益無所逃矣。噫。臣不稱之實。必遞之義。前已仰暴。今不必覶縷煩陳。而日月之明。庶幾洞鑑矣。臣苟有一分可堪之望。則敢不感激竭蹶。少答擢用之洪恩。而第念甁罌易溢。蛟負難勝。如不及今解免。畢竟傾覆顚躓。將以僨國事孤聖簡。而必無幸焉。且臣竊聞古之力辭是職者。或緣事會。黽勉一出。則竣事之後。輒皆陳懇祈免。獲伸其願。誠以人臣廉隅。去就爲重故也。今臣不才叨濫。百倍於古人。而獲覩邦慶。旣效忭祝之忱。則亦是臣祈免之期也。豈可諉以已出。泯默蹲冒。以玷累名器。壞損國體乎。一日仍冒。增臣一日之罪。二日仍冒。增臣二日之罪。此臣所以冒死屢籲而不知止者也。噫。古語曰。人之所欲。天必從之。人有疾痛。必呼父母。惟我殿下。天地於臣而陶甄之。父母於臣而慈覆之。豈不體諒於斯。而俾伸至願。以遂生成之澤乎。伏乞聖慈。特垂矜察。將臣兩館之任。亟命鐫改。仍治前後瀆擾之罪。以警具僚。千萬幸甚。答曰。省疏具悉。卿其勿辭行公。